32001R0408
L 060/24
JURNALUL OFÍCIAL AL UNIUNII EUROPENE
REGULAMENTUL (CE) NR. 408/2001 AL COMISIEI
din 28 februarie 2001
de stabilire a cursului de schimb aplicabil anumitor ajutoare directe și măsuri cu caracter structural sau ecologic
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a unui sistem agromonetar pentru moneda euro (1),
având în vedere Regulamentul (CE) nr. 1410/1999 al Comisiei din 29 iunie 1999 de modificare a Regulamentului (CE) nr. 2808/98 de stabilire a normelor de aplicare a sistemului agromonetar pentru moneda euro în sectorul agricol (2), în special articolul 2,
întrucât:
(1)
În conformitate cu articolul 42 din Regulamentul (CE) nr. 2342/1999 al Comisiei din 28 octombrie 1999 de stabilire a normelor de aplicare a Regulamentului (CE) nr. 1254/1999 al Consiliului privind organizarea comună a pieței în sectorul cărnii de vită și mânzat referitor la regimul primelor (3), modificat ultima dată de Regulamentul (CE) nr. 192/2001 (4), data de depunere a cererii constituie faptul generator pentru determinarea anului de aplicare a primelor pentru animalele care fac obiectul unor sisteme de prime în sectorul cărnii de vită și de mânzat. Convertirea în moneda națională a acestor prime se efectuează, în conformitate cu dispozițiile articolului 43 din regulamentul menționat, în funcție de media pro rata temporis a cursurilor de schimb aplicabile în luna decembrie care precedă anul de imputare.
(2)
În conformitate cu articolul 4 alineatul (2) din Regulamentul (CE) nr. 2808/98 al Comisiei din 22 decembrie 1998 de stabilire a normelor de aplicare a sitemului agromonetar pentru moneda euro în sectorul agricol (5), modificat ultima dată de Regulamentul (CE) nr. 2452/2000 (6), faptul generator al cursurilor de schimb pentru sumele cu caracter structural sau ecologic este data de 1 ianuarie a anului în care se ia decizia de acordare a ajutorului. În sensul articolului 4 alineatul (3) din Regulamentul (CE) nr. 2808/98, introdus de Regulamentul (CE) nr. 1410/1999, cursul de schimb de aplicat este egal cu media pro rata temporis a cursurilor de schimb aplicabile în luna care precedă data faptului generator.
(3)
În conformitate cu articolul 12 din Regulamentul (CE) nr. 293/98 al Comisiei din 4 februarie 1998 de stabilire a faptelor generatoare în sectorul fructelor și legumelor, în sectorul produselor transformate pe bază de fructe și legume, parțial în sectorul plantelor vii și al produselor din floricultură, precum și pentru anumite produse enumerate în anexa I la tratat și de abrogare a Regulamentului (CEE) nr. 1445/93 (7), modificat ultima dată de Regulamentul (CE) nr. 1410/1999, cursul de schimb aplicabil anual pentru schimbul, în moneda națională, a sumei maxime la hectar reprezentând ajutorul pentru îmbunătățirea calității și a comercializării fructelor cu coajă și a roșcovelor, stabilit la articolul 2 din Regulamentul (CEE) nr. 790/89 al Consiliului (8), modificat ultima dată de Regulamentul (CE) nr. 1825/97 (9), este egal cu media, calculată pro rata temporis, a ratelor de schimb aplicabile în luna care precedă data de 1 ianuarie a perioadei anuale de referință, în sensul articolului 19 din Regulamentul (CEE) nr. 2159/89 al Comisiei (10), modificat ultima dată de Regulamentul (CE) nr. 1363/95 (11).
(4)
În conformitate cu articolul 6 alineatul (2) din Regulamentul (CEE) nr. 2700/93 al Comisiei din 30 septembrie 1993 privind normele de aplicare a primei în favoarea producătorilor de carne de oaie și de capră (12), modificat ultima dată de Regulamentul (CE) nr. 1410/1999, cursul de schimb care trebuie aplicat soldului primelor în sectorul ovinelor este egal cu media pro rata temporis a cursurilor de schimb aplicabile în luna care precedă ultima zi a anului comercial pentru care se acordă prima.
(5)
În conformitate cu articolul 6 alineatul (1) din Regulamentul (CEE) nr. 2700/93, cursul de schimb care trebuie aplicat sumelor reprezentând avansul pentru primele în sectorul ovinelor este egal cu media pro rata temporis a cursurilor de schimb aplicabile în luna care precedă prima zi a anului comercial pentru care se acordă prima.
(6)
În Regulamentul (CE) nr. 1478/2000 din 19 iunie 2000 de modificare a Regulamentului (CE) nr. 2866/98 privind cursurile de schimb între moneda euro și monedele statelor membre care adoptă euro (13), Consiliul a stabilit irevocabil un curs de schimb între moneda euro și drahma grecească. Acest curs este valabil de la 1 ianuarie 2001 și se aplică măsurilor al căror fapt generator începe după această dată. Prin urmare, dispozițiile Regulamentului (CE) nr. 1410/1999 nu se mai aplică acestor măsuri,
ADOPTĂ PREZENTUL REGULAMENT:
Articolul 1
(1) Cursul de schimb care trebuie aplicat:
-
sumelor reprezentând primele în sectorul bovinelor, prevăzute în Regulamentul (CE) nr. 1254/1999 al Consiliului (14);
-
sumei maxime la hectar reprezentând ajutorul pentru comercializare în sectorul fructelor cu coajă și al roșcovelor, prevăzută în articolul 2 din Regulamentul (CEE) nr. 790/89;
-
sumei reprezentând avansul prevăzut la articolul 5 alineatul (6) al doilea paragraf din Regulamentul (CE) nr. 2467/98 al Consiliului (15) și sumei reprezentând deducerea prevăzută la articolul 4 din Regulamentul (CEE) nr. 3493/90 al Consiliului (16) și
-
sumelor cu caracter structural sau ecologic prevăzute la articolul 5 din Regulamentul (CE) nr. 2799/98
este prevăzut în anexa I.
(2) Cursul de schimb care trebuie aplicat sumei reprezentând prima și soldul prevăzute la articolul 5 alineatul (6) al patrulea paragraf din Regulamentul (CE) nr. 2467/98 și sumei reprezentând deducerea prevăzută la articolul 4 din Regulamentul (CEE) nr. 3493/90 este menționat în anexa II.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 februarie 2001.